efsyn.gr

Θύελλα αντιδράσεων για την προεκλογική υπόσχεση του Ισραηλινού πρωθυπουργού για προσάρτηση της Κοιλάδας του Ιορδάνη. ● Ισραηλινοί βομβαρδισμοί εναντίον θέσεων της Χαμάς έπειτα από εκτοξεύσεις ρουκετών από τον παλαιστινιακό θύλακα.

Άρον άρον αναγκάστηκε να φύγει ο Μπενιαμίν Νετανιάχου από προεκλογική συγκέντρωση του κόμματός του στο Ισραήλ, όπου υποσχέθηκε την προσάρτηση της Κοιλάδας του Ιορδάνη εφόσον κερδίσει τις αμφίρροπες πρόωρες βουλευτικές εκλογές της 17ης Σεπτεμβρίου, όταν ήχησαν σειρήνες αεράμυνας.

Κι αυτό γιατί η Χαμάς «απάντησε» χθες βράδυ με εκτοξεύσεις ρουκετών από τη Γάζα προς τη νότια πόλη Ασντότ, διακόπτοντας τη συγκέντρωση του Ισραηλινού πρωθυπουργού ο οποίος βγήκε βιαστικά συνοδεία των σωματοφυλάκων του έξω από την αίθουσα πριν επιστρέψει για να συνεχίσει την ομιλία του μετά το τέλος του συναγερμού και να διαμηνύσει ότι η Χαμάς τρέμει τη νίκη του την Κυριακή.

Οι ισραηλινές ένοπλες δυνάμεις σε αντίποινα βομβάρδισαν θέσεις του ισλαμιστικού κινήματος, όπως ανακοίνωσε το πρωί ο στρατός αναφέροντας πως «μαχητικά αεροσκάφη έπληξαν 15 θέσεις των τρομοκρατών στο βόρειο και το κεντρικό τμήμα της Λωρίδας της Γάζας, συμπεριλαμβανομένων ενός εργοστασίου κατασκευής όπλων, εγκαταστάσεις των ναυτικών δυνάμεων και μια υπόγεια στοά που επρόκειτο να χρησιμοποιηθεί για επιθέσεις από τη Χαμάς».

Νωρίτερα ο Παλαιστίνιος πρωθυπουργός, Μοχάμαντ Σταγέχ, χαρακτήρισε τον «Μπίμπι» «πρωταρχικό καταστροφέα της ειρηνευτικής διαδικασίας», ενώ η εκπρόσωπος της Οργάνωσης για την Απελευθέρωση της Παλαιστίνης, Χανάν Ασράουι, έκανε λόγο για καταστροφή κάθε ευκαιρία ειρήνης και καταφανή παραβίαση του διεθνούς δικαίου, καταφανής κλοπή γης και εθνοκάθαρση.

Στη συνέχεια οι υπουργοί Εξωτερικών των χωρών-μελών του Αραβικού Συνδέσμου καταδίκασαν το σχέδιο του πρωθυπουργού να προσαρτήσει στρατηγικής σημασίας τομείς της κατεχόμενης Δυτικής Όχθης, μιλώντας για επίθεση, η οποία υπονομεύει κάθε πιθανότητα σύναψης μελλοντικά ειρηνευτικής συμφωνίας με τους Παλαιστινίους.

Ο Αραβικός Σύνδεσμος θεωρεί την επίμαχη απόφαση «επικίνδυνη εξέλιξη και νέα ισραηλινή επίθεση με τη ρητή αναγγελία της πρόθεσης να παραβιαστεί το διεθνές δίκαιο», να υπονομευτούν οι «πιθανότητες οποιασδήποτε προόδου στην ειρηνευτική διαδικασία» και να τορπιλιστούν όλα τα θεμέλιά της», σύμφωνα με την ανακοίνωση των ΥΠΕΞ των χωρών μελών που δημοσιοποιήθηκε έπειτα από έκτακτη συνεδρίασή τους.

Παράλληλα, ο υπουργός Εξωτερικών της Ιορδανίας Αϊμάν Σαφάντι χαρακτήρισε μέσω Twitter την εξαγγελία του Νετανιάχου «σοβαρή κλιμάκωση». Η Ιορδανία και η Αίγυπτος είναι οι μόνες αραβικές χώρες που έχουν υπογράψει συνθήκες ειρήνης με το Ισραήλ. Το εμιράτο του Κατάρ επανέλαβε ότι τάσσεται πάντα υπέρ της λύσης των δύο Κρατών στο Μεσανατολικό.

Η Χανάν Ασράουι, ανώτερο στέλεχος της Οργάνωσης για την Απελευθέρωση της Παλαιστίνης (ΟΑΠ), προεξόφλησε μέσω Twitter ότι σκοπός του ισραηλινού πρωθυπουργού είναι να επιβάλλει το όραμά του για «το μεγάλο Ισραήλ» με την προσάρτηση «όλης της ιστορικής Παλαιστίνης» και ακολούθως τη διάπραξη «εθνικής εκκαθάρισης».

Επίσης, η Σαουδική Αραβία χαρακτήρισε «επικίνδυνη κλιμάκωση εναντίον του παλαιστινιακού λαού» την προεκλογική υπόσχεση του Νετανιάχου τονίζοντας πως πρόκειται για κατάφωρη παραβίαση του [καταστατικού] χάρτη του ΟΗΕ και του διεθνούς δικαίου που απειλεί κάθε ειρηνευτική προσπάθεια. Εξάλλου το Ριάντ ζητεί την «κατεπείγουσα σύγκληση» του συμβουλίου των υπουργού Εξωτερικών του Οργανισμού Ισλαμικής Συνεργασίας (ΟΙΣ), προσέθεσε το SPA.

Η Σαουδική Αραβία παροτρύνει επίσης τη διεθνή κοινότητα να «καταδικάσει και να απορρίψει τη δήλωση [του Νετανιάχου] και να θεωρήσει κάθε ενέργεια απορρέουσα από αυτή την υπόσχεση άκυρη».

Υπενθυμίζεται πως ο σύμβουλος του Λευκού Οίκου και γαμπρός του Ντόναλντ Τραμπ, Τζάρεντ Κούσνερ, σημείωνε στις αρχές Μάη πως ελπίζει το Ισραήλ να μελετήσει σοβαρά το σχέδιο που εκπόνησε ο ίδιος και αναμένεται να παρουσιάσει ο Ντόναλντ Τραμπ προσεχώς, πριν «προχωρήσει» στην εφαρμογή του «οποιουδήποτε σχέδιο» για την προσάρτηση τομέων της Δυτικής Όχθης.

Οι Παλαιστίνιοι απορρίπτουν a priori το αμερικανικό σχέδιο, θεωρώντας ότι οι ΗΠΑ τηρούν ανοικτά φιλοϊσραηλινή στάση και άρα είναι αδύνατο πλέον να παίξουν ρόλο αμερόληπτου μεσολαβητή.

Στην περιοχή της Κοιλάδας του Ιορδάνη Ποταμού και της Νεκρής Θάλασσας — της Ιουδαίας και της Σαμάρειας, κατά τους βιβλικούς όρους που χρησιμοποιεί ο Νετανιάχου — ζουν περίπου 65.000 Παλαιστίνιοι και 11.000 εβραίοι έποικοι, σύμφωνα με υπολογισμούς της ισραηλινής οργάνωσης υπεράσπισης των ανθρωπίνων δικαιωμάτων B'Tselem. Η μεγαλύτερη παλαιστινιακή πόλη στην περιοχή είναι η Ιεριχώ, ενώ εκεί βρίσκονται επίσης περίπου 28 χωριά και μικρότερες κοινότητες Βεδουίνων.